Ettepanek: NÕUKOGU OTSUS, millega kehtestatakse Euroopa Liidu nimel võetav seisukoht seoses ettepanekuga muuta Rotterdami konventsiooni III lisa /* COM/2014/0746 final - 2014/0356 (NLE) */





SELETUSKIRI 1. ETTEPANEKU TAUST Märtsis 1998 lõpetati ÜRO Toidu- ja Põllumajandusorganisatsiooni (FAO) ning ÜRO Keskkonnaprogrammi (UNEP) egiidi all läbirääkimised, mille eesmärk oli sõlmida konventsioon, mis käsitleb teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku (PIC) protseduuri. Konventsioon avati allakirjutamiseks ministrite diplomaatilisel konverentsil, mis toimus 1998. aasta septembris Rotterdamis. Ühendus kirjutas konventsioonile alla 11. septembril 1998. Rotterdami konventsioon on oluline samm teatavate ohtlike kemikaalide, sealhulgas pestitsiidide kaubanduse rahvusvahelisel reguleerimisel. Konventsiooni eesmärk on suurendada jagatud vastutust ning soodustada poolte koostööd ohtlike kemikaalide rahvusvahelises kaubanduses, et kaitsta inimeste tervist ja keskkonda võimaliku kahjuliku mõju eest ning soodustada selliste kemikaalide keskkonnaohutut kasutamist. ELis rakendati konventsioon Euroopa Parlamendi ja nõukogu 4. juuli 2012. aasta määrusega (EL) nr 649/2012 ohtlike kemikaalide ekspordi ja impordi kohta[1]. Nõukogu kiitis 25. septembri 2006. aasta otsusega 2006/730/EÜ[2] konventsiooni heaks Euroopa Ühenduse nimel. Konventsioon jõustus 24. veebruaril 2004. Konventsiooniosaliste seitsmes konverents toimub Genfis 4.–15. maini 2015. Lisaks ELile on konventsiooni osalised 27 ELi liikmesriiki. Kemikaalide hindamise komitee, mis on konventsiooni allorgan, on esitanud soovitused, mille kohaselt peaks konventsiooniosaliste konverents võtma vastu otsused, et lisada konventsiooni III lisasse täiendavaid kemikaale, mille suhtes hakatakse kohaldama eelnevalt teatatud nõusoleku protseduuri. Kemikaalide hindamise komitee on soovitanud lisada Rotterdami konventsiooni III lisasse krüsotiilasbesti, metamidofossi, triklorofooni, fentiooni (üliväikese sisaldusega valmistised, milles on toimeainet 640 g/l) ning vedelvormid (emulgeeruv kontsentraat ja lahustuv kontsentraat), milles leidub parakvaatdikloriidi vähemalt 276 g/l, millele vastab parakvaatioonide sisaldus vähemalt 200 g/l, ja mille suhtes liidu õigusaktidega juba kohaldatakse konventsiooniga samalaadseid ekspordipiiranguid. Seepärast teeb komisjon ettepaneku nõukogu otsuse kohta, millega liidu nimel toetatakse konventsiooni III lisa muutmist konventsiooniosaliste seitsmendal konverentsil. 2014/0356 (NLE) Ettepanek: NÕUKOGU OTSUS, millega kehtestatakse Euroopa Liidu nimel võetav seisukoht seoses ettepanekuga muuta Rotterdami konventsiooni III lisa EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 192 lõiget 1 ja artiklit 207 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Euroopa Liit on ratifitseerinud teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitleva Rotterdami konventsiooni (edaspidi „Rotterdami konventsioon”)[3]. (2) Rotterdami konventsiooni rakendamiseks ELis võtsid Euroopa Parlament ja nõukogu 4. juulil 2012 vastu määruse (EL) nr 649/2012 ohtlike kemikaalide ekspordi ja impordi kohta[4]. (3) Selleks et tagada importivatele riikidele kaitse Rotterdami konventsiooni alusel, on vajalik ja asjakohane toetada kemikaalide hindamise komitee soovitust lisada Rotterdami konventsiooni III lisasse krüsotiilasbesti, metamidofossi, triklorofooni, fentiooni (üliväikese sisaldusega valmistised, milles on toimeainet 640 g/l) ning vedelvormid (emulgeeruv kontsentraat ja lahustuv kontsentraat), milles leidub parakvaatdikloriidi vähemalt 276 g/l, millele vastab parakvaatioonide sisaldus vähemalt 200 g/l. Kõnealused ained on liidus juba keelatud või on nende kasutamine rangelt piiratud ja seepärast kohaldatakse nende suhtes Rotterdami konventsiooni nõuetest rangemaid ekspordinõudeid. (4) Rotterdami konventsiooni osaliste seitsmendal konverentsil võetakse eeldatavasti vastu otsused III lisa kavandatud muudatuste kohta. EL peaks kõnealuseid muudatusi toetama, ON VASTU VÕTNUD KÄESOLEVA OTSUSE: Ainus artikkel Euroopa Liit toetab Rotterdami konventsiooni osaliste seitsmendal konverentsil Rotterdami konventsiooni III lisa muutmist, et sellesse lisada krüsotiilasbest, metamidofoss, triklorofoon, fentioon (üliväikese sisaldusega valmistised, milles on toimeainet 640 g/l) ning vedelvormid (emulgeeruv kontsentraat ja lahustuv kontsentraat), milles leidub parakvaatdikloriidi vähemalt 276 g/l, millele vastab parakvaatioonide sisaldus vähemalt 200 g/l. Väiksemaid muudatusi osaliste konverentsi otsuse eelnõus võivad liidu esindajad teha konverentsil ilma nõukogu täiendava otsuseta. Brüssel, Nõukogu nimel eesistuja [1] ELT L 201, 27.7.2012, lk 60. [2] ELT L 299, 28.10.2006, lk 23. [3] ELT L 299, 28.10.2006, lk 23. [4] ELT L 201, 27.7.2012, lk 60.